作者:李彌遜
標題:十樣花
內容:陌上風光濃處。第一寒梅先吐。待得春來也，香銷減，態凝佇。百花休謾妒。陌上風光濃處。繁杏枝頭春聚。豔態最嬌嬈，堪比並，東鄰女。紅梅何足數。陌上風光濃處。日暖山櫻紅露。結子點朱唇，花謝後，君看取。流鶯偏囑付。陌上風光濃處。忘卻桃園歸路。洞口水流遲，香風動，紅無數。吹愁何處去。陌上風光濃處。最是海棠風措。翠袖襯輕紅，盈盈淚，怨春去。黃昏微帶雨。陌上風光濃處。自有花王為主。富豔壓群芳，蜂蝶戲，燕鶯語。東君都付與。陌上風光濃處。紅藥一番經雨。把酒繞芳叢，花解語。勸春住。莫教容易去。